Vrou verongeluk tydens beurtkrag in Bloemfontein | Netwerk24
Vrou verongeluk tydens beurtkrag in Bloemfontein
Deur Marietjie Gericke 01 Februarie 2020 22:41
Christa Potgieter van Bloemfontein wat Vrydagaand in 'n botsing in Raymond Mhlabastraat (ou Andries Pretoriusstraat ) in Bloemfontein dood is wyl die straat pikdonker oor beurtkrag was.Foto: Facebook
Beurtkrag in Bloemfontein het vermoedelik bygedra tot 'n ongeluk waarin 'n vrou dood is. Twee ander mense is beseer en in 'n hospitaal opgeneem.
Dit was Vrydagaand pikdonker in die strate toe Christa Potgieter in Raymond Mhlabastraat met haar Chevy Spark teen 'n Porsche gebots het. Sy is op die toneel dood en die twee passasiers in die Porsche is met beserings na 'n hospitaal gebring.
Rose Nagel, wat in die omgewing was, sê haar man, Herman, was byna die hele tyd op die toneel en sy het 'n rukkie later daar opgedaag.
"Ons was in 'n winkel daar naby. Weens die lawaai van die kragopwekker het ons niks gehoor nie. Toe my man en sy vriend uitgaan, het hulle gesien daar was 'n ongeluk."
Die bestuurder van die Porsche was ongedeerd en het glo gestaan en lag. Toe Herman hom daaroor aanspreek en sê dit is nie 'n grap nie, het die man aan die oorkant van die pad gaan staan.
"Ons is nie seker wat gebeur het nie. Daar is 'n glybaan en die twee voertuie het gebots. Dit lyk asof die Porsche se bestuurder baie vinnig moes gery het," sê die Nagels.
Hulle sê die polisie van die Navalsig-polisiekantoor was gou op die toneel. "Daar was baie polisiemanne wat die situasie knap hanteer het. Insleepdienste het die voertuie weggesleep."
Die oorledene, wat in haar laat vyftigs geskat word, was geskei. Volgens haar profiel op Facebook het sy aan die Technikon Vrystaat gestudeer en in Bloemfontein gewoon.